  Майя Бывальцева Удмуртиын Москвалэн нуналъёсаз «кизилиосты» адӟыны но кылзыны луоз Ижкарын гала-концертын, озьы ик элькунысь мукет каръёсын. Сарапулын улӥсьёсты шумпоттоз «Сопрано Турецкого», нош Глазкарын улӥсьёсты — «Тенора XXI века». Иворъёсъя «Удмуртия» агентстволы со сярысь вераз ужрадъёсты одӥгез радъясь Мария Якунькина. 10-тӥ инвожое Удмуртиысь Операя но балетъя кун театрын Москвалэсь нуналъёссэ сиё-дано усьтон ужрад но шоркарысь усточиослэн гала-концертсы ортчоз. Отчы пыриськозы «Сопрано Турецкого» но «Тенора XXI века» арт-проектъёс, Москваысь эктонъя «Гжель» кун академ театрысь солистъёс, Москваысь «На Басманной» театрысь артистъёс, элькунамы вордскем операысь кырӟась Мария Пахарь, актриса Елена Князева, «Голос» телешоулэн финалистэз Евгений Кунгуров. 11-тӥ инвожое элькунысь мукет каръёсын ужрадъёс чакламын. «Сопрано Турецкого» но Евгений Кунгуров Сарапулысь площадьын Карлэн нуналэз улсын концерт возьматозы. «Тенора XXI века», Мария Пахарь но Москваысь «Времена года» камерной оркестр — Глазкарысь лулчеберетъя «Россия» центрын. «На Басманной» театр но эктонъя «Гжель» театр — Воткаысь лулчеберетъя «Юбилейный» дворецын. Со сяна, 11-тӥ инвожое Ижкарысь «Дружба» киноцентрын «Солнечный удар» кинофильмез возьматозы но отын валтӥсь ролез шудӥсен Виктория Соловьёваен пумиськон радъялозы. Жаляса верано, ачиз тодмо режиссёр Никита Михалков Ижкаре лыктыны уз быгаты, но со фильмез учкисьёслы видеовазиськон келяз ни. Тодэ вайытом, 10–12 инвожое элькунын Москвалэсь нуналъёссэ ортчытон сярысь пуктэтэз Удмуртилэн тӧроез Александр Соловьёв юнматӥз 2016-тӥ арын тулыспалэ. Ужрад улосвыллэсь умой ним-данзэ юнматыны но инвестициосты кыскыны луонлыкъёссэ будэтыны юрттоз, ужбергатӥсьёсын пумиськонъёс, тодматонъёс но нимысьтыз адӟытонъёс ортчытыны пусйымон федерал площадка луоз. Тегъёс: Лулчеберет Ижкар Сарапул Москва Удмуртия Глазкар праздникъёс Вотка  